范成大
爱雪歌
平生爱雪如子猷，江湖乘兴常泛舟。
长篙斫冰阴火迸，玉板破碎凝不流。
淙琤大响出船底，两舷戛击锵鸣球。
棹夫披蓑舞白凤，滩子挽繂拖素虯。
四开篷窗爱清供，风卷花絮飞来稠。
飘飘著衣宝唾住，片片入酒春酥浮。
醉中榜入玉烟去，耳热不管寒飕飕。
大千空蒙到何许？日暮未肯回船头。
夜深冻合随处泊，歌呼达晓鱼龙愁。
明朝掬雪颒且漱，挥毫落纸云烟遒。
新诗往往成故事，至今句法留沧洲。
推迁华年弦柱换，俯仰归鬓塘蒲秋。
晓衾闻雪亦健起，径欲一棹追昔游。
毡衫胖肛束浑脱，絮帽匼匝蒙兜鍪。
十步出门九步坐，儿女遮说相苛留。
谓言此是少年事，岁晚户牖当绸缪。
万景无穷鼎鼎至，百年有限垂垂休。
梦随落雁堕沙嘴，愁对饥鸱蹲瓦沟。
重寻胜践可复许，且挹清寒揩病眸。
须臾未遽妨性命，呼童尽卷风帘钩。